Jotta juhannus ei kulu putkassa tai aiheuta satovahinkoja, on hyvä kerrata muutamia suomalaisen yhteiskunnan pelisääntöjä.

Jukka Pasonen

Alasti saa olla mutta sillä ei saa herättää pahennusta. Sijainti, sijainti ja sijainti ovat siis olennaisia myös tässä asiassa.

Kun juhannusyönä juoksee alasti saunasta tullessaan ruisvainion ojia, niin yhdeksännessä ojassa tulee sulhanen vastaan, ennustaa perinteinen juhannustaika. Ruispelloilla juoksentelu tai makoilu ei kuitenkaan ole jokamiehen oikeus, joten siihen pitää olla maanomistajan lupa.

"Jokamiehen oikeuksia käyttämällä ei saa vahingoittaa viljelyksiä, vaikka ei yksittäinen pyörijä varmaankaan mitään merkittäviä vahinkoja aiheuta", sanoo MTK:n lakimies Simo Takalammi. Hän arvelee, että viljelijät antavat helposti luvan tärkeään tarkoitukseen, ja kannustaa viljelijöitä myötämielisyyteen.

Lupa kannattaa käydä pyytämässä hyvissä ajoin. Alasti kesäyönä ovelle koputteleva taikoja ei välttämättä herätä maanomistajan luottamusta.

Naimaonnea lupaa taika, jonka mukaan pitää juhannusyönä kieritellä alastomana kasteisella niityllä. Jälleen on syytä olla tarkkana, ettei epähuomiossa kierittele viljapellossa tai rehunurmilla.

Vaikka hinku naimisiin olisi kuinka kova tahansa, kannattaa muistaa niittyjen olevan monen uhanalaisen kasvin ja hyönteisen turvapaikka. Kevyt kelliminen tuskin aiheuttaa pysyvää haittaa. Varovainen kannattaa kuitenkin olla, etteivät lajiensa viimeiset edustajat murskaannu ahterin alle.

Monissa taioissa kehotetaan keräämään kukkia ja laittamaan kimppu tyynyn alle. Rauhoitettuja kasveja ei saa juhannuksenakaan poimia hyvästä tarkoituksesta huolimatta.

Allergioista kärsivän kannattaa pohtia, voiko heinänuha keskeyttää unen juuri ennen sulhon ilmestymistä.

Jos laitat juhannusyönä maata mennessäsi sitomattoman vihdan tyynyn alle, näet yöllä tulevan puolisosi sitovan sen, neuvoo taika. Unessa vihtaa tai vastaa voi sitoa miten huvittaa. Todellisuudessa koivunoksien taittaminen eikä juhannuskoivujenkaan kaataminen ole jokamiehen oikeus, joten maanomistajan lupa on jälleen syytä hankkia etukäteen.

Juhannuskokkoa haikailevan on muistettava, että avotulen teko toisen maalle on kiellettyä ilman maanomistajan lupaa. Metsäpalovaroituksen aikana kokkoa ei saa sytyttää ollenkaan.

Juhannus tai ei, aivan joka paikassa ei kannata juosta ja makoilla ilman rihman kiertämää. Suomen laki ei suoraan kiellä ihmisiä olemasta julkisesti alasti, mutta rangaistavaa on herättää alastomuudellaan pahennusta. Tällöin puhutaan sukupuolisiveellisyyden loukkaamisesta.

Jopa omilla niityillä ja pelloilla kirmailu tai saunan ympäri juokseminen voi olla rangaistavaa, jos joku kokee sen häiritsevänä. Paikalle kutsuttu poliisi voi antaa sakot, poistaa nakupellen paikalta tai viedä hänet putkaan.